Voormalige veldwagter vas vir stroperyFoto ter illustrasie. (Foto: AP/Jerome Delay/ANA.) SANParke het Vrydag die inhegtenisneming van ŉ voormalige veldwagter van die Kruger Nasionale Park as ŉ “aansienlike deurbraak” in die stryd teen renosterstropery bestempel. SANParke het in ŉ verklaring gesê die voormalige veldwagter is Donderdag saam met ŉ vermeende makker in hegtenis geneem. Die twee was ten tyde van die inhegtenisneming in die besit van ŉ jaggeweer, ammunisie en toerusting wat spesifiek vir renosterstropery gebruik word. Dié veldwagter is in 2014 op ŉ onverwante klag afgedank. “Ons is al ’n geruime tyd op soek na hierdie spesifieke individu en ons is bly dat hy uiteindelik gevang is. Ons sal nou wag vir die gereg om sy gang te gaan,” het Glenn Phillips, uitvoerende hoof van die Kruger Nasionale Park, gesê. Phillips het die inhegtenisneming as ŉ groot deurbraak in die stryd teen renosterstropery bestempel. “Ons doen ’n beroep op die regstelsel om die ernstige skade in ag te neem wat deur misdadigers aangerig word. Nie net aan die volhoubaarheid van ons renosterbevolking nie, maar ook die langtermyn-bedreiging van die toerismebedryf van hierdie land.” Die twee verdagtes sal in die hof verskyn sodra hulle formeel aangekla is.